Georgia avertizează: Coronacriza va duce la noi agresiuni ale Rusiei în afara granițelor.
Rusia va încerca să diminueze efectele coronavirusului şi a crizei economice generate de preţul scăzut al petrolului prin agresiuni în afara graniţelor. Rusia a dislocat în teritoriile ocupate în 2008 trupe şi echipamente militare, inclusiv sisteme de rachete. Kremlinul interzice autorităţilor georgiene să ofere asistenţă anti-Covid populaţiei din zonele ocupate.
Preşedintele Georgiei, Salome Zurabishvili, a avertizat că Rusia va încerca să diminueze efectele coronavirusului şi a crizei economice generate de preţul scăzut al petrolului prin agresiuni în afara graniţelor.Salome Zurabishvili, a cărei ţară şi-a pierdut o cincime din suprafaţă în 2008, când a fost invadată de armata Rusiei, a sugerat că, istoric, problemele interne ale Moscovei se transformă în agresiuni externe."Criza coronavirusului şi cea a petrolului şi poate situaţia politică internă, toate la un loc pot încuraja Rusia să fie mult mai agresivă pentru a arăta câştiguri externe," a spus Zurabishvili într-un interviu pentru Financial Times, pe 24 mai.Salome Zurabishvili a criticat, de asemenea, prezenţa militară rusă în zonele ocupate, în special în Abkhazia, unde au fost dislocate trupe şi echipamente militare, inclusiv sisteme de rachete, lucru care a dus la destabilizarea regiunii.Totodată, şi Pentagonul a justificat, într-un comunicat de presă, părăsirea Tratatului Cer Deschis prin faptul că, printre altele, Rusia a respins zborurile în apropierea graniţei cu Georgia.Preşedintele Georgiei şi-a arătat dezamăgirea faţă de poziţia Kremlinului de a interzice accesul autorităţilor georgiene în Ossetia de Sud, ocupată tot în 2008, pentru a asigura asisteţă medicală şi ajutoare persoanelor infectate cu COVID-19."Nu am putut să asigurăm tot sprijinul pe care l-am fi putut asigura," a spus oficialul georgian.Zurabishvili este un fost diplomat francez de origine georgiană, care după ce şi-a obţinut cetăţenia a ajuns, în 2004, ministru de externe, iar în 2018 a fost aleasă preşedintele Georgiei.